官廨凉夕醉成
作者：董嗣杲
朝代：宋

paragraphs: 湓江城裏九江驛，今作分司主人宅。
我脱富池榷茶責，借住寛閒忘主客。
移栽廬山竹半百，障得西廂斜日赤。
西風揺影失半壁，夢覺只疑泥土窄。
呼酒當天聊復適，說詩正可凉風夕。
銀河萬頃鎔瓊色，曠放莫名狂太白。
留此亦好歸亦得，免使向人說離拆。
月明酒醒塵絕迹，直欲騎鯨泛空碧。